Musím si k detektoru kovu dokúpiť slúchadlá?
Pokiaľ detektor kovu disponuje kvalitným integrovaným reproduktorom, dokúpenie slúchadiel nie je nutnosťou. Pokojne ho môžete používať bez nich, prípadne si k nemu pripojiť obyčajné slúchadlá, ktoré máte doma. Tu však treba sledovať koncovku, pretože niektoré detektory majú 3,5 mm jack a iné 6,3 mm jack. Každopádne, väčšina hľadačov preferuje používanie detektora so slúchadlami, vďaka nim sa vám bude pracovať lepšie a hľadanie bude o niečo diskrétnejšie. Drahšie modely detektorov majú slúchadlá priamo v balení. Ide o špeciálne slúchadlá, ktoré tlmia okolité zvuky, aby ste pri hľadaní neboli rušení nežiaducim ruchom.
Po detektore kovov často túžia aj deti alebo tínedžeri, pretože hľadanie „pokladov“ vnímajú ako zábavu a dobrodružstvo. Ideálne je vyberať taký detektor, ktorý má jednoduché ovládanie, nízku hmotnosť, ergonomické tvarovanie a nastaviteľnú výšku, aby sa s ním dieťaťu čo najpohodlnejšie pracovalo. Niektorí výrobcovia majú v ponuke detektory určené priamo deťom. Takéto detské detektory kovov sa vyznačujú profesionálnym vzhľadom, veľmi nízkou hmotnosťou (zvyčajne okolo 600 g), nastaviteľnou dĺžkou a ľahkým ovládaním. Detské detektory kovov spadajú do cenovej kategórie pod 100 eur.